**Despre reprezentația unei inimi și revelația unui idiot**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Faptele, ziceai convinsă,

cândva, stârnindu-mi ceva stres,

vorbesc de la sine însă,

adesea, cu subînțeles…

Acum, când asta-mi amintesc,

îmi spun că lucrurile-au sens…

Hm, ce ironic să-ntâlnesc

așa o sursă de nonsens!

De pildă, încă din debut

vorbele-ți sunau de-nțeles,

apoi, mai toate-au început

să capete-un subînțeles...

Fiecare subînțeles

la rândul lui a căpătat,

un alt și-un alt subînțeles...

Ce mai, treaba s-a complicat!

Strat peste strat s-au așezat

subînțelesurile-n timp,

până când am realizat

cât trebuie s-aduc a tâmp:

Pare-se-ntreg acel zgomot,

de fapt, tăinuia "delicat"

c-al inimii tale ropot

mi-era de formă dedicat...